Gautengse LUR vir gesondheid het Covid-19Die Gautengse LUR vir gesondheid, dr. Nomathemba Mokgethi. (Foto: Twitter) Die Gautengse LUR vir gesondheid, dr. Nomathemba Mokgethi, het positief getoets vir Covid-19. Die LUR was die eerste in Gauteng om teen Covid-19 ingeënt te word. Maroela Media het vroeër berig Mokgethi het in Februarie Johnson & Johnson se entstof as deel van die Sisonke-inentingsprogram ontvang. Die provinsiale departement van gesondheid sê in ’n verklaring die Covid-19-entstof voorkom ernstige siekte, hospitalisasie en sterfte weens Covid-19. Luidens die verklaring het Mokgethi haar Dinsdag vir die koronavirus laat toets nadat sy ligte simptome begin toon het. Dít te midde van aanduidings dat Gauteng se derde virusgolf op hande is. “LUR Mokgethi toon geen ernstige simptome nie en sal vir die volgende tien dae in isolasie bly,” sê die departement. Diegene wat onlangs in kontak met die LUR was, is intussen aangesê om ook te isoleer en getoets te word indien nodig. Die departement doen intussen ’n beroep op mense om selfs ná inenting aan die nodige Covid-19-veiligheidsprotokol te voldoen.